225/2022

Útdráttur

Staðfestur var úrskurður héraðsdóms um að sonur A skyldi vistaður utan heimilis hennar.

Úrskurður Landsréttar

Landsréttardómararnir A-kvk-nf E-kvk-nf, Á-kk-nf H-kk-nf og J-kk-nf S-kk-nf kveða upp úrskurð í máli þessu.

Málsmeðferð og dómkröfur aðila

1

Sóknaraðili skaut málinu til Landsréttar með kæru 13. apríl 2022. Greinargerð varnaraðila barst réttinum 3. maí 2022. Kærður er úrskurður Héraðsdóms Suðurlands 31. mars 2022 í málinu nr. U- [...]/2022 þar sem fallist var á kröfu varnaraðila um að sonur sóknaraðila, C skyldi vistaður utan heimilis sóknaraðila til og með 2. október 2022. Kæruheimild er í 1. mgr. 64. gr. barnaverndarlaga nr. 80/2002.

2

Sóknaraðili krefst þess aðallega að hinn kærði úrskurður verði felldur úr gildi en til vara að vistun barnsins utan heimilis verði markaður skemmri tími. Þá krefst sóknaraðili kærumálskostnaðar eins og málið væri ekki gjafsóknarmál.

3

Varnaraðili krefst staðfestingar hins kærða úrskurðar.

Málsatvik og sönnunarfærsla

4

Samhliða þessu máli er einnig rekið mál á milli sóknaraðilans A og sambýlismanns hennar gegn varnaraðila varðandi vistun dóttur þeirra utan heimilis, sbr. mál réttarins nr. 226/2022.

5

Varnaraðili hefur lagt ný gögn fyrir Landsrétt. Þar á meðal eru óundirrituð áætlun um meðferð máls fyrir tímabilið 21. apríl til 21. október 2022 ásamt tölvupóstsamskiptum um breytingu á áætlun, upplýsingar frá [...] 27. apríl 2022 ásamt beiðni um upplýsingar, tölvupóstsamskipti við vistforeldri 27. apríl 2022, tölvupóstur 26. apríl sérfræðings í geðhjúkrun og fjölskyldufræðings, um viðtöl og mat á stöðu fjölskyldunnar frá 16. mars til 20. apríl 2022 og dagnótur starfsmanna varnaraðila.

6

Fram kemur í upplýsingum frá [...]að drengnum virðist líða vel í skólanum og hegðun hans sé til fyrirmyndar og aðbúnaður góður. Hann eigi vini og félagsleg staða hans sé betri en áður. Hann vinni verkefni betur og skilningur hans fari batnandi, hann sé duglegri að biðja um aðstoð og leggi sig meira fram um námið. Þá hafi hann bætt sig mikið í íslensku. Fram kemur í upplýsingum frá félagsmiðstöðinni [...]að drengnum líði vel hjá vistforeldrum sínum en sé þrátt fyrir það mjög spenntur að komast til síns heima þegar búið sé að,, laga hlutina“ eins og drengurinn orði það. Að mati nafngreinds starfsmanns félagsmiðstöðvarinnar sé drengurinn á,, miklu betri stað núna“ en þegar þeir hafi byrjað að hittast.

7

Í greinargerð D segir að sóknaraðili og sambýlismaður hennar, E, hafi komið í viðtöl til hennar í fimm skipti á tímabilinu 16. mars til 20. apríl 2022, þar af þrívegis ásamt drengnum. Í viðtali 6. apríl 2022 hafi drengurinn skýrt frá því að sóknaraðili og sambýlismaður hennar hafi beitt sig ofbeldi, þó aðallega sambýlismaðurinn, og nefnt eitt dæmi þar um. Sóknaraðili og sambýlismaður hennar telji að drengurinn hafi tilkynnt til barnaverndar vegna strangra reglna að hans mati. Í samantekt kemur fram að sóknaraðili og sambýlismaður hennar séu til samvinnu og vilji allt gera til að fá börn sín aftur. Þau hafi opnað á að þau þurfi aðstoð við uppeldið og að ekki hafi allt verið rétt í þeirra viðbrögðum en þau hafi stundum orðið reið þegar mikið hafi gengið á. Ræða þurfi frekar um tilgreind atriði og vinna frekar í tengslum. Samkvæmt dagnótum starfsmanna varnaraðila hefur umgengni sóknaraðila og sambýlismanns hennar við drenginn farið fram í nokkur skipti á tímabilinu 2. mars til 27. apríl 2022, í öllum tilvikum undir eftirliti.

Niðurstaða

8

Fyrir liggur að sóknaraðili hefur ekki viljað gangast undir áætlun um meðferð máls fyrir tímabilið 21. apríl til 21. október 2022, og mun það stranda á því að hún telji forsjárhæfnismat, sem þar er gert ráð fyrir að verði unnið, ótímabært. Ekki verður séð að sóknaraðili hafi brugðist við tillögum varnaraðila um styttri áætlun sem hefði gilt fram yfir miðjan maí þar sem ekki yrði fjallað um forsjárhæfnismat. Loks verður ekki ráðið af gögnum málsins að viðhorf varnaraðila og sambýlismanns hennar eða drengsins, sem lýst er í hinum kærða úrskurði, hafi breyst. Að þessu gættu en að öðru leyti með vísan til forsendna hins kærða úrskurðar verður fallist á það með héraðsdómi að öryggi og velferð drengsins verði ekki tryggð með öðru móti en vistun utan heimilis í þann tíma sem varnaraðili fer fram á. Verður hinn kærði úrskurður því staðfestur.

9

Kærumálskostnaður verður ekki úrskurðaður.

10

Um gjafsóknarkostnað sóknaraðila fyrir Landsrétti fer eins og í úrskurðarorði greinir.

Úrskurðarorð :

Hinn kærði úrskurður er staðfestur.

Kærumálskostnaður fellur niður.

Allur gjafsóknarkostnaður sóknaraðila, A, fyrir Landsrétti greiðist úr ríkissjóði, þar með talin þóknun lögmanns hennar, G-kk-ef N-kk-ef M-kk-ef, 25 0.000 krónur.